Modulasetilo o tsibosa banni ka metsi
E rile ka Laboraro mo mosong ya nna tshwarangtshwarang kwa merakeng le masimo a Zoroga fa ba tlhaselwa ke metsi a a neng a elela le naga ba sa itse kwa a tswang teng. Modulasetilo wa Red Cross kwa Zoroga, Rre Kesetselemang Thanke o boletse mo potsolotsong gore o tlhagisitswe ka metsi ao mme ba seka ba dia sebaka ene le dikgosi tsa motse ba kopane le ba Nata go ya go namola batho bao. O tlhalositse fa metsi ao ne a tla ka bontsi e bile a le bophara. A re ka jalo o tlhagisa banni ba metse e e bapileng le Zoroga ya Tsokatshaa le Gweta go nna podimatseba ka dinako tsotlhe ka go lebega a tlaa fetela kwa go bone. Rre Thanke a re kgwetlho e ba kopaneng le yone ke ya banni bangwe ba mo masimong le mo merakeng ba ba ganang go fudusediwa kwa metsi a sa feteng teng. A re ba tlhalosa fa matshelo a bone a le mo merakeng, ka jalo ba ka se phuaganye fela jalo motlhofo. “Metsi a, a tla fela a lebagane le Zoroga, go thusegile fela ka gore ga a kgone go tlola tsela, ka jalo a bapisitse yone tsela e e yang ntlheng ya Tsokatshaa le Gweta,” ga tlhalosa Rre Thanke. A re o gakolola bakgweetsi go kgweeetsa ka kelotlhoko gobane metsi a setse a tsene mo tseleng. BOKHUTLO